钦定古今图书集成/明伦汇编/氏族典/第261卷 > 王世充〈按隋书魏徵所作世字避太宗讳故传中止称王充〉
## 钦定古今图书集成/明伦汇编/氏族典/第261卷 > 王世充〈按隋书魏徵所作世字避太宗讳故传中止称王充〉

按《隋书王世充传》：“充字行满，本西域人也。祖支颓耨
徙居新丰。颓”死，妻与仪同王粲野合，粲遂纳之为
小妻。其父收随母嫁粲，因姓王氏。充卷发豺声，沉猜
多诡诈。开皇中，为左翊卫，后以军功拜仪同。炀帝时，
累迁至江都郡丞。时帝数幸江都，充善候人主颜色，
每入言事，帝善之。大业八年，隋始乱，充内怀侥幸，卑
身礼士，有系狱抵罪者，充皆枉法出之。及吴人朱燮、
晋陵人管崇起兵江南，充募江都万馀人击破之，每
有克捷，必归功于下，所获军实，皆推与士卒，由此人
争为用。十年，齐郡贼帅孟让自长白山寇掠诸郡，至
盱眙，有众十馀万。充羸师示弱，因其懈弛，出兵奋击，
乘胜尽灭贼。帝以充有将帅才略，始遣领兵。十二年，
迁江都通守。时猒次格谦为盗数年，兵十馀万，充帅
师斩之，威振群贼。帝大悦，自执杯酒以赐之。充乃言：
“江淮良家美女，并愿备后庭。”帝逾喜。遇李密攻陷兴
洛仓，诏遣充为将军以拒。密败绩，自系狱请罪，越王
侗遣使赦之。宇文化及杀帝于江都，充与元文都奉
侗为主。侗以充为吏部尚书，封郑国公。及侗取元文
都、卢楚之谋，拜李密为太尉。充夜勒兵围宫城，获文
都，杀之，讽侗令拜为尚书左仆射，总督内外诸军事。
又授其兄恽为内史令，入居禁中。未几，李密破化及
还，士卒皆倦，充乘其敝击之，密以数十骑遁逃。充悉
收其众，东尽于海，南至于江。又讽侗拜为太尉，署置
官属，寻自称郑王。既而废侗于别宫，僭即皇帝位。唐
遣秦王率众围之，充战辄不利，遣使请救于窦建德。
建德率精兵援之，至武牢，为秦王所破，擒建德以诣
城下，于是出降。至长安，为仇人独孤修德所杀。